งมเข็มกลางสมุทร กับคุณตลาด
แม้ว่าการชุมนุมทางการเมืองของกลุ่มต่อต้านอภิสิทธิ์ชนที่มหาวิทยาลัยธรรมศาสตร์ ท่าพระจันทร์สุดสัปดาห์ที่ผ่านมา จะไม่มีความรุนแรงใด ๆ เกิดขึ้น แต่ก็ไม่ได้หมายความว่าบรรยากาศการลงทุนในตลาดหุ้นไทยจะกระเตื้องขึ้นแต่อย่างใด
21 ก.ย. 2563

พลวัตปี 2020 : วิษณุ โชลิตกุล
แม้ว่าการชุมนุมทางการเมืองของกลุ่มต่อต้านอภิสิทธิ์ชนที่มหาวิทยาลัยธรรมศาสตร์ ท่าพระจันทร์สุดสัปดาห์ที่ผ่านมา จะไม่มีความรุนแรงใด ๆ เกิดขึ้น แต่ก็ไม่ได้หมายความว่าบรรยากาศการลงทุนในตลาดหุ้นไทยจะกระเตื้องขึ้นแต่อย่างใด
ความพยายามค้นหา “หุ้นดี” ของนักวิเคราะห์สำนักต่าง ๆ ยังคงมีสภาพ “งมเข็มกลางมหาสมุทร” ที่ไร้ทิศทางต่อไป รวมทั้งวานนี้ เหตุเพราะปัจจัยแวดล้อมเชิงบวกที่ชัดเจนที่จะทำให้เกิดแรงซื้อยังคงไม่สามารถสร้างความมั่นใจที่จะกล้าหาญชาญชัยถึงขึ้น “ลุย” กันเลย
นักวิเคราะห์ที่มีมุมมองระมัดระวังเป็นพิเศษ ที่ระบุว่าจากชุมนุมการเมืองช่วงสุดสัปดาห์ที่ผ่านมาไร้ความรุนแรง แต่จำนวนผู้ชุมนุมมากอาจเป็นแรงกระเพื่อมให้มีการรับร่างแก้ไขรัฐธรรมนูญในการประชุมสภาฯ 23-24 ก.ย.นี้ ส่งผลแรงกดดันก็ผ่อนคลายลง อย่างไรก็ตามภาพรวมตลาดฯ ยังไร้ปัจจัยบวก-ลบที่จะกระจ่างชัดถึงทิศทางหลัก ทำให้โอกาสแกว่งตัวในกรอบแคบ ๆ เป็นไปได้สูง
แรงขายทำกำไรหุ้นรายตัว เมื่อมาถึงแนวต้านสำคัญ และเมื่อลงลึกก็มีแรงช้อนกลับ ดูเหมือนจะเป็นปรากฏการณ์หลักของตลาดที่ไร้ทิศทางเช่นนี้ สิ่งที่พอจะให้นักลงทุนในตลาดหุ้นยามนี้ได้เข้าใจและรู้เท่าทัน จึงไม่มีอะไรดีกว่าเรื่องสั้นคลาสสิกของเบนจามิน แกรห์ม เรื่องของเพื่อนนักลงทุนที่ชื่อ “คุณตลาด” นั่นเอง
เรื่องดังกล่าวแม้จะเอามาเล่าซ้ำซาก แต่ก็ไม่เคยพ้นสมัย ตราบใดที่แรงผลักดันยังคงขึ้นกับความโลภและความกลัวของมนุษย์ปุถุชนธรรมดา
แกรห์ม ตั้งข้อสมมติว่า หากนักลงทุนมีเพื่อนรักร่วมชะตากรรมชื่อ คุณตลาด จะต้องเชิญสถานการณ์ดังต่อไปนี้
………………..
เพื่อนรักคนนี้ มีชื่อว่า คุณตลาด ซึ่งเข้ามาสร้างความสนิทสนมกับนักลงทุนในทุก ๆ เช้าอย่างคุ้นเคย แล้วก็บอกว่าราคาหุ้นที่ซื้อขายกันในตลาดเมื่อวานนี้ในตัวที่เขาสนใจเป็นอย่างไร ราคาเปิด ราคาปิด และความเคลื่อนไหวระหว่างวัน
จากนั้นเขาก็จะสาธยายออกมาว่า เส้นสัญญาณทางเทคนิคบอกเอาไว้ว่าอย่างไร และเบื้องหลังเหตุในการเปลี่ยนแปลงราคาเกิดจากปัจจัยอะไรบ้าง
แล้วคุณตลาดจะบอกอีกว่า เขามีเคล็ดลับอะไรที่ทำให้สามารถหากำไรจากราคาหุ้นที่เขาซื้อขายได้ จากนั้นเขาก็จะแนะนำหุ้นเด็ดสำหรับเปิดตลาดเช้าวันนี้ให้ โดยบอกว่ามีทีเด็ดอะไรบ้าง
ข้อมูลของคุณตลาดนั้น เขาบอกเอาไว้เลยว่า ไม่ต้องใส่ใจเลยว่ามันจะสัมพันธ์กับคุณค่าหรือตัวเลขทางบัญชีหรือผลประกอบการใด ๆ ของบริษัทที่เป็นเจ้าของหุ้นในตลาด เพราะราคามีความเคลื่อนไหวอย่างเป็นอิสระในระยะสั้น ๆ ตามกลไกของตลาดคือแรงขายกับแรงซื้อ
เขาย้ำว่า อารมณ์อยากซื้อหรือขาย มันเป็นอารมณ์ที่แก้ไขได้ยาก นักลงทุนที่ไหนก็มีกันในตัว แต่หากสังเกต จะพบได้ไม่ยากในหลาย ๆ ครั้งว่า คำชี้แนะ ความรู้สึก และอารมณ์ของคุณตลาดนั้น เกิดจากจินตนาการของเขาเองมากกว่าจากข้อเท็จจริง
ตัวอย่างเช่น เวลาที่เขารู้สึกอิ่มเอิบ เขาจะมองเห็นข้อดีเต็มไปหมด เวลาที่เขาตื่นเต้นคึกคัก เขาจะรีบร้อนซื้อขายมือเป็นระวิง ราวกับว่าจะถูกคนอื่นแย่งซื้อขายหรือชักผลประโยชน์จากเขามากเกินไป แต่ยามใดที่เขารู้สึกเศร้าหมอง เขาจะมองเห็นแต่เรื่องเศร้าสลดรอบด้าน แล้วก็จะสั่งขายอย่างเดียว
แม้นิสัยอย่างที่กล่าวมาข้างต้นจะน่าเบื่ออยู่บ้าง แต่คุณตลาดก็มีข้อดีคือ เขาไม่ใส่ใจกับอารมณ์แปรปรวนของคนอื่น ๆ
ช่วงเวลาที่มีคนไม่เห็นด้วยกับข้อเสนอของเขา หรือ ไม่มีใครใส่ใจกับคำแนะนำให้ซื้อให้ขายของเขา เขาก็จะหายหน้าไปพักหนึ่ง แต่วันรุ่งขึ้น เขาก็จะกลับมาทักทายคนคนนั้นอีก เหมือนไม่มีอะไรเกิดขึ้น
เป้าหมายของคุณตลาดก็คือ ให้เพื่อน ๆ ของเขาซื้อและขายบ่อยที่สุดเท่าที่จะทำได้ เพราะเขาถือว่า ยิ่งซื้อขายมากเท่าใด จะเป็นผลดีกับทุกฝ่าย
แต่ก็นั่นแหละ เขาไม่เคยบอกกับใคร ๆ เลยว่า ซินเดอเรลล่าในงานเลี้ยงที่พระราชวังของเจ้าชายรูปงามนั้น หลังเที่ยงคืนไปแล้วจะกลายเป็นสาวใช้ และรถเทียมม้าโก้หรูที่โดยสารมา จะกลายเป็นแค่ฟักทองในสวน กับ หนูโสโครกในท่อระบายน้ำ
เขาบอกว่า หน้าที่ของเขาคือ ให้บริการข้อมูลกับเพื่อน ๆ ไม่มีหน้าที่ในการชี้นำเพื่อน ๆ ให้ไปตามที่เขาต้องการ เพราะเขาเป็นคนใจกว้าง จิตสงบนิ่ง และเป็นประชาธิปไตยเสมอ
เขาบอกเสมอว่า กระเป๋าเงินสำคัญกว่าก้อนไขมันที่อยู่ในสมองเสมอเพราะมันทำประโยชน์ให้ได้มากกว่า เนื่องจากจับต้องได้ ไม่ใช่สิ่งเลื่อนลอย
ที่สำคัญ เพื่อน ๆ อยากจะต่อว่าหรือด่าทอ หรือขัดคอเขาใด ๆ ก็ย่อมได้ทั้งนั้น เพราะเขาเป็นคนด้านชาที่ไม่เคยถือโกรธใครเลย
สิ่งที่คุณตลาดมักเตือนเพื่อน ๆ ก็มีอยู่เพียงแค่ว่า อย่ายอมตกอยู่ใต้อิทธิพลของเขา หรืออ้างว่าซื้อขายเพราะเขาชี้นำก็แล้วกัน เพราะเขาไม่มีหน้าที่แบกภาระความรับผิดชอบใด ๆ คำแนะนำที่เขาสรรหามาป้อนก็เป็นแค่การให้ข้อมูลที่เป็นกลางด้วยสุจริตใจเท่านั้นเอง เพื่อให้เพื่อน ๆ รู้ว่ากติกาของเกมที่กำลังกระทำกันอยู่นั้น มันมีอะไรบ้าง
คุณตลาดจะพร่ำย้ำเสมอด้วยถ้อยคำของนักการพนันโป๊กเกอร์ว่า หากคุณนั่งลงที่โต๊ะนานเกินครึ่งชั่วโมง แล้วยังไม่รู้ว่าคนในวงมีใครเป็นหมูตู้บ้าง ขอให้จำไว้เสมอว่า คุณนั่นแหละคือหมูตู้เสียเอง
……………
อ่านเรื่องสั้นของแกรห์มแล้ว เกิดสติมากน้อยแค่ไหนขึ้นกับแต่ละคนครับ จะซื้อ ถือ หรือขาย เป็นสิทธิเสรีภาพในการลงทุนยามตลาดผันผวน และเสริมสร้างประสบการณ์ที่แท้จริง